Strofiske Sange
Strofiske Sange er en sangbog med melodier af Carl Nielsen udgivet 1907.
Den har Nielsens værksnummer opus 21 og indeholder syv sange komponeret på forskellige tidspunkter mellem 1901 og 1907.
Der er to kendte sange fra sangbogen:
Jeppe Aakjærs Jens Vejmand og Johannes Jørgensens Sænk kun dit Hoved, du Blomst.
Derudover indeholder den Skal Blomsterne da visne med tekst af Helge Rode, 
Høgen og Den første Lærke, begge med tekst af Jeppe Aakjær, samt to melodier til Johannes V. Jensens to dialektdigte fra romanen Kongens Fald udgivet i 1901, Husvild og Godnat.

I Strofiske Sange optræder sangene i et arrangement for en stemme og klaver.
De findes gengivet i Carl Nielsen-udgaven.

Sangene blev opført af Johanne Krarup-Hansen med akkompagnement af Henrik Knudsen den 30. november 1907 i Odd Fellow Palæet.
Korsangen Kom, Gudsengel, stille Død og Strygekvartet i F dur opus 44 blev ved samme lejlighed uropført.
Sænk kun dit hoved, du blomst var allerede tidligere på året uropført ved  Margrethe L.C. Nielsens debutkoncert den 12. marts.

Henvisninger 

Sangbøger fra Danmark